Η Δωδώνη βρίσκεται σε μια μικρή κοιλάδα, στα ΝΔ των Ιωαννίνων, στην καρδιά της ηπειρωτικής ενδοχώρας. Η αρχαιότητα της θέσης, επιβεβαιώνεται από ευρήματα και ίχνη κατοίκησης, από την ύστερη εποχή του χαλκού, ενώ η εύρεση μη χρηστικών αντικειμένων, υπαινίσσεται άγνωστες λατρευτικές πρακτικές. Πριν από τον Δία στη Δωδώνη λατρευόταν η Μεγάλη θεά ή Μητέρα Γη, με την οποία ήταν συνδεδεμένη η δενδρολατρεία και η μαντική. Με τη συγχώνευση της παλαιάς χθόνιας λατρείας με τη νέα θρησκεία του Διός προέκυψε ο λατρευτικός – μαντικός χαρακτήρας του χώρου. Τα πρώτα οικοδομήματα χρονολογούνται από τις αρχές του 4ου αι., ενώ το ιερό απέκτησε μνημειακή μορφή κατά το 3ο αιώνα, με βάση το οικοδομικό πρόγραμμα του βασιλιά Πύρρου, το οποία ανέδειξε και τον δημόσιο χαρακτήρα του χώρου, ως διοικητικού κέντρου των Ηπειρωτών.